ՀԻՄՆԱՎՈՐՈՒՄ
«ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ ԿԱՌԱՎԱՐՈՒԹՅԱՆ 2017 ԹՎԱԿԱՆԻ ՀՈՒՆԻՍԻ 29-Ի N 751-Ն ՈՐՈՇՄԱՆ ՄԵՋ ԼՐԱՑՈՒՄՆԵՐ ԵՎ ՓՈՓՈԽՈՒԹՅՈՒՆՆԵՐ ԿԱՏԱՐԵԼՈՒ ՄԱՍԻՆ» ԿԱՌԱՎԱՐՈՒԹՅԱՆ ՈՐՈՇՄԱՆ ՆԱԽԱԳԾԻ ԸՆԴՈՒՆՄԱՆ

1. Ընթացիկ իրավիճակը և իրավական ակտի ընդունման անհրաժեշտությունը.
Ներկայումս օտարերկրյա քաղաքացիների կողմից Հայաստանի Հանրապետության տարածքում ձեռք բերված ապրանքների արտահանման դեպքում ավելացված արժեքի հարկի (ԱԱՀ) վերադարձի կարգը սահմանված է ՀՀ կառավարության 2017 թվականի N 751-Ն որոշմամբ։
Գործող կարգավորմամբ ԱԱՀ-ի վերադարձը հնարավոր է, եթե մեկ օրացուցային օրվա ընթացքում կատարված գնումների արժեքը գերազանցում է սահմանված նվազագույն շեմը (50,000 դրամ)։ Գործընթացի կազմակերպումը ներկայումս իրականացվում է պետական կառավարման համակարգի միջոցով (մաքսային և ֆինանսների մարմինների ներգրավմամբ), ինչը ենթադրում է փաստաթղթային շրջանառություն, համեմատաբար երկար ժամկետներ և սահմանափակ թվայնացում։
Միաժամանակ, միջազգային փորձը ցույց է տալիս, որ tax free shopping համակարգերի արդյունավետությունը զգալիորեն կախված է նվազագույն գնման շեմից և կառավարման մոդելից։
Մասնավորապես՝
· Իսպանիայում նվազագույն շեմը բացակայում է (0 եվրո), 
· Ուրուգվայում՝ մոտ 13 եվրո, 
· Կոլումբիայում՝ մոտ 30 եվրո, 
· Ճապոնիայում՝ մոտ 35 եվրո, 
· Դանիայում՝ մոտ 40 եվրո, 
· Նիդեռլանդներում, Բելգիայում և Գերմանիայում՝ շուրջ 50 եվրո, 
· Սինգապուրում՝ մոտ 70 եվրո, 
· Ավստրիայում՝ մոտ 75 եվրո, 
· Ֆրանսիայում՝ շուրջ 100 եվրո։ 
Վերոնշյալից երևում է, որ Հայաստանի գործող շեմը (մոտ 120 եվրոյին համարժեք) ավելի բարձր է, քան բազմաթիվ մրցակից զբոսաշրջային ուղղություններում կիրառվող շեմերը, ինչն էապես սահմանափակում է համակարգի հասանելիությունն ու արդյունավետությունը։
Ուսումնասիրությունները ցույց են տալիս, որ բարձր շեմը՝
· նվազեցնում է փոքր և միջին ձեռնարկությունների ներգրավվածությունը, 
· սահմանափակում է ապրանքների վաճառքը զբոսաշրջիկներին, 
· նվազեցնում է գործարքների քանակը։ 
Օրինակ՝ Նիդեռլանդներում շեմի նվազեցումը 150 եվրոյից մինչև 50 եվրո հանգեցրել է tax free գործարքների բազմակի աճի, իսկ որոշ երկրներում վաճառքների թիվը կրկնապատկվել և նույնիսկ եռապատկվել է։
Բացի այդ, գործող համակարգում ԱԱՀ վերադարձի գործընթացի միայն պետական կառավարման մոդելը սահմանափակում է դրա օպերատիվությունը և գրավչությունը զբոսաշրջիկների համար։
Նման պայմաններում, անհրաժեշտություն է առաջացել ներդնել առավել արդյունավետ՝ նաև մասնավոր հատվածի (լիազորված օպերատորի) մասնակցությամբ կառավարման մոդել, որի շրջանակներում վերանայվում է մեկ օրացուցային օրվա ընթացքում կատարված գնումների արժեքի նվազագույն շեմը՝ ապահովելով գործընթացի թվայնացում և արագացում։
Միաժամանակ, հետագայում նախատեսվում է քննարկել նաև գործող կարգավորմամբ սահմանված՝ Հայաստանի Հանրապետությունից ցամաքային տրանսպորտով մեկնելու դեպքում օտարերկրյա անձին ԱԱՀ-ի գումարների փոխհատուցումը տարվա ընթացքում ոչ ավելի, քան երկու անգամ իրականացնելու, ինչպես նաև փոխհատուցման ենթակա ԱԱՀ-ի գումարների հանրագումարի՝ 350 հազար դրամը չգերազանցելու սահմանափակումների վերացման հարցը, եթե փաստացի տվյալները վկայեն, որ նման սահմանափակումների անհրաժեշտությունն այլևս բացակայում է։

2. Առաջարկվող կարգավորման բնույթ․
Նախագծով առաջարկվում է՝
1. ԱԱՀ վերադարձի գործընթացում նախատեսել նաև լիազորված օպերատոր ներգրավելու հնարավորություն, 
2. վերանայել լիազորված օպերատորի միջոցով ԱԱՀ վերադարձի համար սահմանված նվազագույն գնման շեմը՝ այն համապատասխանեցնելով միջազգային լավագույն փորձին, 
3. ապահովել համակարգի ամբողջական թվայնացում և պարզեցում։
Առաջարկվում է, որ ԱԱՀ վերադարձի համակարգի օպերատոր կարող է հանդիսանալ միջազգային փորձ ունեցող կազմակերպությունը, որը պարտավորվում է սեփական միջոցներով ներդնել և գործարկել ամբողջական թվային համակարգ։
Միջազգային փորձը ցույց է տալիս, որ նման մոդելը առավել արդյունավետ է՝
· ապահովում է արագ և պարզ վերադարձի գործընթաց, 
· նվազեցնում է վարչարարական բեռը պետական մարմինների վրա, 
· բարձրացնում է ծառայության որակը և հասանելիությունը։
Միաժամանակ, մասնավոր օպերատորի ներգրավումը թույլ է տալիս բարձրացնել համակարգի արդյունավետությունը՝ համեմատած ամբողջությամբ պետական կառավարման մոդելի հետ։

3. Նախագծերի մշակման գործընթացում ներգրավված ինստիտուտները․
Նախագիծը մշակվել է Էկոնոմիկայի նախարարության կողմից:

4․ Ակնկալվող արդյունքը․
Նախագծի ընդունման արդյունքում ակնկալվում է գործարար և ներդրումային միջավայրի բարելավում՝ մանրածախ առևտրի ոլորտի ակտիվացման, ՓՄՁ-ների ներգրավվածության բարձրացման, զբոսաշրջիկների ծախսերի աճի, ինչպես նաև Հայաստանի Հանրապետության զբոսաշրջային և առևտրային գրավչության բարձրացման միջոցով։

5. Նախագծի ընդունման կապակցությամբ լրացուցիչ ֆինանսական միջոցների անհրաժեշտության և պետական բյուջեի եկամուտներում և ծախսերում սպասվելիք փոփոխությունների մասին.
Նախագծի ընդունման կապակցությամբ պետական կամ տեղական ինքնակառավարման մարմնի բյուջեում եկամուտների և ծախսերի ավելացում կամ նվազեցում չի նախատեսվում:

6. Կապը ռազմավարական փաստաթղթերի հետ. Հայաստանի վերափոխման ռազմավարություն 2050, Կառավարության 2021-2026թթ. ծրագիր, ոլորտային և/կամ այլ ռազմավարություններ․
Նախագիծը բխում է Կառավարության 2021 թվականի օգոստոսի 18-ի N 1363-Ա որոշմամբ հաստատված Կառավարության ծրագրի «2. Տնտեսություն» բաժնի՝ «Գործարար և ներդրումային միջավայրի բարելավում» ենթակետից, «Հայաստանի վերափոխման ռազմավարություն 2050»-ի «Գործարարների համար գրավիչ Հայաստան» մեգանպատակ դրույթներից և Կառավարության 2021 թվականի նոյեմբերի 18-ի «Հայաստանի Հանրապետության կառավարության 2021-2026 թվականների գործունեության միջոցառումների ծրագիրը հաստատելու մասին» N 1902-Լ որոշման Էկոնոմիկայի նախարարության բաժնի «3․ Գործարար և ներդրումային միջավայրի բարելավում» կետից, Կառավարության 2026 թվականի հունվարի 8-ի «Հայաստանի տնտեսական և ինստիտուցիոնալ վերափոխման դոկտրինը հաստատելու մասին» N 16-Լ որոշման հավելվածի 93-րդ կետից։
